  Наталья Тетерина Ижкарын мадьяр фильмъёсъя фестиваль ортчоз. Венгриын кылдытэм ужъёсты «Россия» киноцентрын 18-23 коньывуонэ возьматозы. Со сярысь Ижкар киноклублэн кивалтӥсез Андрей Смирнов ивортэ. Котьку сямен ик, программа пӧртэмлыко, отчы пыртэмын мадьяр киностильлэн туж пӧртэм, пумит луись палъёссэ – улэп классиклэн Марта Месарошлэн ненег киноеныз кутскыса, солэн кык фильменыз ми усьтӥськом фестивалез, серийной маньяк сярысь пеймыт но кӧшкемыт триллерозь Андрей Смирнов, Ижкар киноклублэн кивалтӥсезИжысь киноклуб та фестивалез Венгрилэн Москваысь лулчеберетъя центреныз но Казаньысь Валтӥсь консульствоеныз ӝыны ар пала дасяз.  Котькуд фильм одӥг пол гинэ «одӥг ӝыт – одӥг фильм» амалъя возьматэмын луоз.  Мадьяр киноя фестивальлэн программаез: 18-тӥ коньывуонэ 19 часын – «Их двое» (16+), 1997-тӥ ар, режиссёрез Марта Месарош. Яратон сярысь киноын валтӥсь ролез француз актриса Марина Влади шудӥз. Озьы ик режиссёр эпизодэ ӟуч артистэз Владимир Высоцкиез ӧтиз. Та одӥгез гинэ фильм, кытын кузпалъёс ӵошен шудӥзы. 19-тӥ коньывуонэ 19 часын – «Аврора Бореалис: Северное сияние» (16+), 2017-тӥ ар, режиссёрез Марта Месарош. Одӥг семьялэн улон-вылонэз, драма. 20-тӥ коньывуонэ 19 часын – «1945» (16+), 2017-тӥ ар, режиссёрез Ференц Тёрёк. Одӥг пӧсь нуналэ пичи мадьяр каре Холокост пыр потэм адямиос вуо - атаез но пиез.  21-тӥ коньывуонэ 19 часын – «Кинчем» (16+), 2017-тӥ ар, режиссёрез Габор Херенди. XIX даур шоры туала учкон, аспӧртэм яратон но пунэмзэ берыктон сярысь история. 22-тӥ коньывуонэ 19 часын – «Монстр из Мартфю» (18+), 2016-тӥ ар, режиссёрез Арпад Шопшич. Улонысь учыр вылын кылдытэм триллер. 23-тӥ коньывуонэ 19 часын – «Свинг» (16+), 2014-тӥ ар, режиссёрез Чаба Фазекаш. Кырӟась нылкышноос сярысь крезьгуро комедия. Ваньмыз фильмъёс мадьяр кылын ӟуч субтитръёсын мынозы.  Фестивале билетъёсты «Россия» киноцентрысь басьтыны луэ. Венгер киноя нырысетӥез фестиваль Ижкарын 2014-тӥ арын ортчиз. Со дырысен элькунлэн шоркараз улӥсьёсты та кунлэн кинематографеныз тодматон арлы быдэ радъяське. Тегъёс: Лулчеберет Ижкар кино Удмуртия Венгрия финн-угоркалыкъёс  